
P R O G R A M
 
mjera potpora u turizmu na području Osječko-baranjske županije  

I.

Program mjera potpora u turizmu na području Osječko-baranjske županije (u daljnjem tekstu: Program potpora) obuhvaća mjere usmjerene unaprjeđenju i razvoju turizma koji je jedan od strateških ciljeva razvoja Osječko-baranjske županije (u daljnjem tekstu: Županija).

Cilj ovoga Programa potpora jest povećanje atraktivnosti Županije uz postizanje destinacijske prepoznatljivosti, očuvanje i promicanje vlastitog identiteta Županije, poboljšanje kvalitete življenja stanovništva, povećanje raznolikosti turističke ponude kao i povećanje turističkih kapaciteta.

Dobrobiti koje se postižu provedbom ovoga Programa potpora jesu: sprečavanje iseljavanja stanovništva, revitalizacija sela i poticanje razvoja nerazvijenih, ruralnih područja, plasiranje autohtonih proizvoda, valorizacija tradicije i kulturne baštine uz neophodno osiguranje zaštite prirode i okoliša te racionalno korištenje prirodnih resursa uz integralni pristup korištenja prostorno - ekoloških, prometnih, kulturno - povijesnih i ljudskih resursa uz koncept održivoga razvoja.

	Poticanje razvoja turizma kroz povećanje raznolikosti ponude turizma na području Županije ključno je za oživljavanje i pokretanje ruralnih sredina, produljenje turističke sezone, poticanje poduzetničkih i poljoprivrednih aktivnosti te zapošljavanje lokalnog stanovništva.

Za utvrđivanje kvalitetne turističke ponude Županije važna je sinergija i suradnja ključnih dionika koji djeluju u Županiji, a to su prije svega turističke zajednice, lokalne vlasti, različite neprofitne udruge koje se bave kulturom, umjetnosti, baštinom i poslovni subjekti. 

            Program potpora obuhvaća sljedeće mjere potpora:
1. potpora za razvoj i unaprjeđenje ruralnog turizma, 
2. potpora za autohtonu eno i gastro ponudu i 
3. potpora za organizaciju i sudjelovanje na manifestacijama.

II.

Pod potporama u turizmu (u daljnjem tekstu: potpore) u smislu ovoga Programa potpora podrazumijevaju se nepovratna financijska sredstva odobrena iz Proračuna Županije za aktivnosti, programe i projekte usmjerene postizanju strateških ciljeva za razvoj turizma na području Županije što se  utvrđuje Odlukom o potporama u turizmu na području Osječko-baranjske županije (u daljnjem tekstu: Odluka). 

U postupku odobravanja, na potpore koje imaju obilježja potpora male vrijednosti primjenjuju se važeće odredbe Europske unije kojima se uređuju potpore male vrijednosti.

Pri dodjeli potpora u sklopu ovoga Programa potpora kriteriji za evaluaciju aktivnosti, programa i projekata za koje se traži potpora su sljedeći:
· objedinjavanje i unaprjeđenje turističke ponude, 
· očuvanje prirodne i kulturne baštine i tradicije u funkciji razvitka, 
· razvoj turističkih proizvoda i usluga i podizanje njihovih standarda, 
· promocija turističkih potencijala Županije, 
· razvoj svih oblika turizma s naglaskom na ruralni turizam te 
· unaprjeđenje i proširenje turističke ponude.
 
Korisnici potpora iz ovoga Programa potpora su obiteljska poljoprivredna gospodarstva, obrti i trgovačka društva u kategoriji mikro i malih poduzeća, registrirani za pružanje turističkih i ugostiteljskih usluga u turizmu, obrti, trgovačka društva i zadruge u kategoriji mikro, malih i srednjih poduzeća koji obavljaju djelatnost na tradicijski, odnosno umjetnički način, tj. koji posjeduju Uvjerenje o stjecanju statusa tradicijskog, odnosno umjetničkog obrta, udruge registrirane za djelatnosti povezane uz selektivne oblike turizma i druge fizičke osobe registrirane za pružanje usluga u turizmu. Navedeni korisnici moraju imati prebivalište odnosno sjedište na području Županije i ispunjavati uvjete utvrđene Odlukom i posebnim propisima odnosno pravilima o potporama male vrijednosti. 

III.

1.          Potpora za razvoj i unaprjeđenje ruralnog turizma  

[bookmark: _Hlk150867733]Kratki opis potpore
            Ova potpora se dodjeljuje za ulaganje u razvoj i unaprjeđenje turističke i ugostiteljske usluge u ruralnom turizmu s ciljem podizanja razine kvalitete usluge, očuvanja i ulaganja u razvoj tradicijskih i umjetničkih obrta te za povećanje prepoznatljivosti tradicijskih i umjetničkih proizvoda. 

Intenzitet potpore
Potpora iznosi do 50% opravdanih troškova izvršenog ulaganja, a najviše do iznosa od 4.000,00 eura i može se ostvariti jedanput tijekom proračunske godine. 

[bookmark: _Hlk150927424]Prihvatljivi troškovi
Prihvatljivi troškovi su troškovi nastali tijekom izgradnje, dogradnje, adaptacije ili opremanja objekta za pružanje usluga u turizmu i ugostiteljstvu ukoliko se mjesto ulaganja nalazi na području Županije sukladno Odluci.


2. 	Potpora za autohtonu eno i gastro ponudu  

 Kratki opis potpore
             Ova potpora se dodjeljuje pružateljima ugostiteljskih i turističkih usluga u turizmu koji se snabdijevaju poljoprivrednim proizvodima od lokalnih poljoprivrednih proizvođača, a što izravno pridonosi razvoju lokalnih poljoprivrednih proizvođača, povećanju njihove konkurentnosti te se potiče njegovanje autentične lokalne kuhinje. 
 
Intenzitet potpore
Potpora iznosi do 50% iznosa plaćenih računa za kupovinu poljoprivrednih proizvoda od lokalnih poljoprivrednih proizvođača s područja Županije s kojim je uspostavljena poslovna suradnja, a najviše do iznosa od 1.350,00 eura i može se ostvariti jedanput tijekom proračunske godine. 
 
Prihvatljivi troškovi
Prihvatljivi troškovi su troškovi nastali kupovinom poljoprivrednih proizvoda od lokalnih poljoprivrednih proizvođača s područja Županije.  

3. 	Potpora za organizaciju i sudjelovanje na manifestacijama  

 Kratki opis potpore
Potpora za organizaciju i sudjelovanje na manifestacijama dodjeljuje se za organizaciju i/ili sudjelovanje na manifestacijama koje su od značaja za razvoj turizma i predstavljanje turističkih potencijala Županije kojima se promiče i predstavlja Županija kao aktivni sudionik u razvoju turizma.

Intenzitet potpore
Potpora iznosi do 50% prihvatljivih troškova, a može se ostvariti jedanput tijekom proračunske godine. 
 
Prihvatljivi troškovi
Prihvatljivi troškovi za korištenje potpora su troškovi najma i zakupa prostora, troškovi kotizacije, uvrštenja u sajamski katalog, izrade i prezentacije promidžbenih materijala i proizvoda te drugi troškovi koji su u neposrednoj vezi s organizacijom i sudjelovanjem na manifestacijama.  

IV.

Ovaj Program potpora bit će objavljen u "Županijskom glasniku". 

